News Update: Microsoft เชื่อ AI คืออนาคต เพิ่มเงินลงทุน 10,000 ล้านดอลลาร์ใน OpenAI ผู้สร้าง ChatGPT ไม่กี่วันหลังจากประกาศเลิกจ้างพนักงานกว่าหมื่นคน - FINNOMENA
Microsoft เตรียมเพิ่มเงินลงทุน 10,000 ล้านดอลลาร์ใน OpenAI ผู้สร้าง ChatGPT ไม่กี่วันหลังจากประกาศเลิกจ้างพนักงานกว่าหมื่นคน
24 ม.ค. 2566

Microsoft เตรียมเพิ่มเงินลงทุน 10,000 ล้านดอลลาร์ใน OpenAI ผู้สร้าง ChatGPT ไม่กี่วันหลังจากประกาศเลิกจ้างพนักงานกว่าหมื่นคน
ประชาชาติธุรกิจรายงานว่า Microsoft กำลังจะเพิ่มเงินลงทุนใน OpenAI บริษัทห้องปฏิบัติการวิจัยปัญญาประดิษฐ์ผู้สร้าง ChatGPT และ DALL-E ด้วยงบลงทุนต่อเนื่องหลายปีวงเงิน 10,000 ล้านดอลลาร์สหรัฐ เป็นการร่วมลงทุนครั้งที่ 3 หลังจากที่ไมโครซอฟท์เคยลงทุนในบริษัทนี้ไปแล้วเมื่อปี 2019 และ 2021
แม้ว่าไมโครซอฟท์ไม่เปิดเผยมูลค่าการลงทุน แต่ CNBC และสื่ออื่น ๆ รายงานตัวเลขตามที่ Semafor รายงานอ้างอิงแหล่งข่าวที่คุ้นเคยกับการเจรจาการลงทุนว่า จะเป็นการลงทุนต่อเนื่องหลายปี มีมูลค่ารวม 10,000 ล้านดอลลาร์สหรัฐ
Satya Nadella ของ Microsoft กล่าวเมื่อวานนี้ (23 ม.ค.) ว่า เราสร้างความร่วมมือกับ OpenAI ด้วยความทะเยอทะยานร่วมกัน เพื่อพัฒนาการวิจัย AI ที่ทันสมัยอย่างมีความรับผิดชอบ และทำให้ AI ในฐานะแพลตฟอร์มเทคโนโลยีใหม่มีความเป็นประชาธิปไตย
หลายปีที่ผ่านมา OpenAI ทำงานอย่างใกล้ชิดกับ Azure บริการคลาวด์คอมพิวติ้งของไมโครซอฟท์ และในเดือนกรกฎาคม 2019 ไมโครซอฟท์สนับสนุน OpenAI ด้วยเงิน 1,000 ล้านดอลลาร์สหรัฐ ซึ่งการลงทุนครั้งนั้นทำให้ไมโครซอฟท์เป็นผู้ให้บริการคลาวด์คอมพิวติ้ง ‘แต่เพียงผู้เดียว’ ของ OpenAI
โดย OpenAI ได้รับการจัดอันดับจากเหล่านักวิจัยเอไอ ให้เป็นหนึ่งในสามสุดยอดห้องวิจัยเอไอโลก บริษัทเองก็พัฒนาซอฟต์แวร์เล่นเกมที่สามารถเอาชนะมนุษย์ได้ เช่น Dota2แต่บริษัทถูกจับตามองมากเมื่อสร้าง GPT-3 และโปรแกรมสร้างภาพ Dall-E
ความสามารถของ ChatGPT ในการเลียนแบบวิธีการพูดและการเขียนของมนุษย์ ทำให้เกิดความกังวลเกี่ยวกับศักยภาพของมันที่จะมาแทนที่นักเขียนมืออาชีพและถูกใช้ทำการบ้านแทนนักเรียน และเครื่องมือแชตบอตปัญญาประดิษฐ์ตัวนี้ถูกมองว่าเป็น “ภัยคุกคาม” ต่อธุรกิจเสิร์ชเอนจิ้นของ Google ด้วย
อ้างอิง: https://www.prachachat.net/world-news/news-1184491 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ChatGPT
Microsoft
News Update
OpenAI
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA